שיקום והחלמה בבריאות הנפש - TheMarker Cafe
TheMarker Cafeאיריס ברקוביץמאמנת אישית.שיקום והחלמה בבריאות הנפש
1 תגובות יום שבת, 19/12/09, 14:07
עולם השיקום נושק לעולם האימון בעצם קיומו של תהליך הנעה ורתימה לשינוי, ביצירת תקווה ואמונה ביכולות, והטמעת הרגלים חדשים. שיקום ואימון כאחד טומנים בחובם מסע משותף להחזרת האמון בחיים, יציאה מפאסיביות לאקטיביות, החזרת השליטה על החיים דרך שותפות פעילה בתהליך של צמיחה. אני כעובדת סוציאלית העובדת בתחום השיקום עם נפגעי נפש בקהילה רואה חשיבות גדולה ביצירה ושימור של תקווה , דרך עידוד המתמודד לתהליך אישי משמעותי של השבת תחושת זהות עצמית חיובית הנפרדת מהמחלה , תוך בניית משמעויות חיים חדשות.
שהרי אחד המאפיינים המרכזיים של החלמה הינו התקווה- מחקרים הוכיחו כי התקווה הייתה גורם מכריע בתהליך ההחלמה והדגישו את החשיבות בפיתוח וביצירת התקווה אצל המתמודד ובני משפחתו.ולכן חשוב שבין המתמודד ואיש הטיפול ייבנו יחסים שיקומיים שיחברו אותו ואת בני משפחתו לתוכנית התערבות המכוונת לאמונה כי שינוי הוא בר השגה ושיש מקום לתקווה.
מאחר והמשתקם/ המתאמן יודע הכי טוב מה נכון עבורו, כמתאמת טיפול וכמאמנת אחת המשימות העומדות בפניי היא הקשבה אמיתית לרצונותיו, צרכיו, שאיפותיו וחלומותיו של המתמודד/ מתאמן , לאפשר לו להיות במקום של יכולת אמיתית למצוא בעצמו פתרונות ותשובות ובקצב שלו, ולא תמיד זה קל, כי יש בנו נטייה טבעית לעזור ולעיתים לרוץ קדימה עם פתרונות שאינם בקצב של המתמודד/מתאמן , ולכן תפירת החליפה השיקומית חייבת להיעשות על ידי בירור מעמיק של רצונותיו ושאיפותיו של המשתקם ועל פי צרכיו הייחודיים,זה יכול לקרות תוך כדי תהליך עמוק ולעיתים ממושך של בניית אמון לשם שיתוף פעולה מירבי.
לשם קידום של תהליך שיקומי מוטלת עליי האחריות כאשת מקצוע לבנות ברית אנושית קרובה עם המתמודד - נפגע הנפש שהרבה פעמים עייף מאנשי טיפול ואיבד אמון בחיים וביכולותיו..נפגעי נפש לעיתים מוותרים על חלומותיהם לעבוד, ללמוד, לאהוב, ולהגיע לחיים מלאים ,ולבני משפחתם לא תמיד יש מספיק ידע וכלים כדי להתמודד וזאת על אף אהבתם ומחויבותם הגדולה.
לפני כ-10 שנים נחקק "חוק שיקום נכי נפש בקהילה, התש"ס-2000". הזכאים לשיקום הם נכי נפש המוכרים על ידי המוסד לביטוח לאומי כבעלי נכות נפשית של לפחות 40%. מטרת החוק - שיקומם והכללתם של נכי הנפש בקהילה כדי לאפשר את מירב העצמאות התפקודית ואיכות חיים. חוק זה מאפשר בניית תוכנית שיקום והחלמה, מקנה לנפגע הנפש זכויות בתחום דיור, השלמת השכלה, חברה ופנאי, תעסוקה ותמיכה במשפחות. זהו מהפך ופתח לתקווה וליישום תוכניות שיקום והחלמה.(נעזרתי במאמרים של חווה אוסטרובסקי ודפנה בר יעקוב)
אני רוצה להמליץ על הספר – " שיקום והחלמה בבריאות הנפש"
ד"ר נעמי הדס לידור וד"ר מקס לכמן (עורכים). הוצאת ליתם
בעיניי זהו ספר חובה לאנשי מקצוע בתחום השיקום ,ולכל אדם המתעניין ברוח וביכולת האדם לשנות ולהשתנות.
"הספר מיועד לכל אדם המתעניין ועוסק בשינוי, באנושיות ובשילוב של אנשים עם מגבלה בחברה. הספר מיועד למתמודדים, למשפחות, לאנשי מקצוע, לסטודנטים, לחוקרים, לאנשי חוק וממשל העוסקים בחקיקה ובקבלת החלטות ולציבור הרחב.
בספר נקודות מבט שונות על החשיבה והעשייה בשטח, שבו פרקים שמתארים תהליכים מנקודת מבט אישית, פרקים שעוסקים בסקירת ספרות, תיאור תוצאות מחקריות ומהלכים שבפרקטיקה. הכותבים, גם הם, באים מעולמות שונים ומגוונים: אנשי ציבור, אנשי מקצוע, אקדמיה, מתמודדים, משפחות ואמנים..."יש בו תיעוד של תהליך מדהים. בשש השנים האחרונות מאז נחקק חוק שיקום נכה הנפש בקהילה למדנו שאפשר בעזרת שינוי בגישה ופיתוח מגוון טכנולוגיות לאפשר לאנשים רבים, ששנים רבות חשבו שלעולם לא ישתפרו, להשתפר באופן משמעותי בצורה שמאפשרת להם לחיות חיים משולבים בעלי משמעות בסביבתם.
למדנו גם שעוד ארוכה הדרך וקשה, היא איננה פשוטה ואיננה ליניארית, אולי קצת מקבילה לתהליך . ההחלמה, ויש בה עליות וירידות, הרבה עיכובים והרבה התפתחויות. בעיקר יש בה תקווה ואמונה ביכולת האדם ורצונו להשתנות.
הספר הזה הוא ביטוי לאמונתנו שאין עוד דרך חזרה, לנעשה ולצמיחה הזו. היציאה מן הארון, השמחה של השיפור, התקווה, השיתוף הזה בין הצרכנים לבין עצמם, המשפחות, אנשי המקצוע ואנשי ממשל ימשיך.
על עורכי הספר-
דר` נעמי הדס לידור - מרצה ומרכזת את תחום השיקום בחוג לריפוי בעיסוק בבית הספר למקצועות הבריאות, בפקולטה לרפואה באוניברסיטת תל אביב, יו"ר המועצה הארצית לשיקום נכה הנפש בקהילה - יועצת שר הבריאות, מנהלת בית הספר הגבוה להכשרה בשיקום, שילוב והחלמה, יוזמת ומקימה את פרויקט קש"ת - קורס להורים לילד עם מגבלה פסיכיאטרית. מחברת הספרים: "ספר קטן על שינוי" ו"ללמד מן הכאב".
דר` מקס לכמן - יזם חברתי בתחום בריאות הנפש כמעט 30 שנה. מילא תפקידים בכירים במשרד הבריאות ובמשרד המשפטים. עובד סוציאלי בהכשרתו הבסיסית ומומחה בתחום השיקום וההחלמה בבריאות הנפש- בפרקטיקה, בהוראה, במקר ובמדיניות. בין הראשונים שהטמיע את תפיסת ההחלמה בחשיבה המקצועית ובשדה. כיום מנהל מכון צוהר.
6/2/10 07:27:
צר לי לאכזב אבל בעיני פגוע נפש הוא פגוע לעד..
אין מזור ואין טיפול יעיל.. במקרה הכי מוצלח הטיפול יעיל למטפל יותר מאשר למטופל..